text: Indbrudstyve slog til i Billund
  22 januar 2013 kl. 16.50
  Indbrudstyve og hælere trives i Billund Kommune. Her blev der sidste år anmeldte 176 forbrydelser pr. 10.000 indbyggere.
  Det fremgår af politiets statistik over indbrud. Statistikken omfatter alle former for indbrud, fra boliger til udhuse, hos private og hæleri.
  I Billund blev der sidste år anmeldt 462 af den slags forbrydelser.
  Det er en tvivlsom rekord for landsdelen, hvis man tager hensyn til indbyggertallet ved at omregne det faktiske antal forbrydelser til antal pr. 10.000 indbyggere.
  Vejle kommer på andenpladsen med 159 forbrydelser pr. 10.000 indbyggere.
  Fredericia: 155.
  Hedensted: 154.
  Aabenraa: 149.
  Vejen: 144.
  Tønder: 144.
  Varde: 139.
  Kolding: 137.
  Haderslev: 135.
  Esbjerg: 130.
  Sønderborg: 129.
  Horsens: 109.
  Fanø: 69.
  Lederen af lokalpolitiet i Billund, vicepolitiinspektør Frede Nissen, siger, at 2012 var et uheldigt år.
  - I foråret blev vi hærget af indbruds-bander, der i løbet af en weekend begik 30-40 indbrud. I andet halvår faldt antallet af indbrud. Det tyder på, at politiet har fået stoppet banderne, der blandt andet kom fra Østeuropa, siger Frede Nissen. Han mener, at Billund Kommune generelt er et trygt sted at bo.
  